Sporočilo za medije, napovednik dogodka

**8. bienale Brumen: mednarodna konferenca**

**V Kinu Šiška** se bo v torek, **3. oktobra 2017 ob 16:00** odvila mednarodna konferenca, na kateri se bodo predstavili gosti 8. bienala slovenskega oblikovanja Brumen.

Mednarodna žirija strokovno priznanih oblikovalcev, ki bo izbrala letošnje prejemnike priznanj in nagrad Brumen, bo za širšo javnost pripravila oblikovalska predavanja. Glede na raznolikost strokovnih področij, ki jih pokrivajo žiranti, si lahko obetamo vpogled v njihov pristop k oblikovanju ter iskren komentar o stanju slovenskega oblikovanja, s čimer se bodo odprla izhodišča za pogovor o izzivih na področju vidnih sporočil.

Konferenco bo otvoril Felix Pfäffli s predavanjem z naslovom *Kako pripraviti burger?*. Felix je vsestranski oblikovalec, ki uspešno vodi pot med delom za multinacionalke, kot sta Nike in Google, ter manjšimi lokalnimi kulturnimi institucijami. Program bo nadaljevala ilustratorka, oblikovalka plakatov, identitet in zidnih poslikav Paula Troxler s predavanjem *Ves svet v mojih rokah*. Izjemni španski infografik Jaime Serra bo svoj proces oblikovanja predstavil pod naslovom *Dejstva in resnice*, za njim bo nastopil Kurt Glänzer, mlad avstrijski oblikovalec, ki bo govoril o načinu dela v svojem studiu, odnosih znotraj ekipe in do naročnikov v predavanju *Bruch – brez naslova*. Oblikovalec črkovnih vrst Henrik Kubel je svoj prispevek naslovil *A2-TYPE = DELO!*, v njem pa bo predstavil svoje odmevne projekte: med njegovimi naročniki so namreč časopisi *The New York Times*, *The Independent*, vlada Združenega Kraljestva, sodeloval pa je tudi pri prenovi podobe moskovskega metroja.

Petim predavanjem bodo sledile recenzije portfeljev obiskovalcev mednarodne konference, ki se bodo lahko na hitrih zmenkih z žiranti posvetovali o svojem in njihovem delu.

Javna razglasitev uvrščenih del, slavnostna podelitev nagrad Brumen ter otvoritev pregledne razstave odličnega slovenskega oblikovanja se bo odvila 24. 10. v Narodni galeriji.

Vljudno vabljeni!

Kontakt in dodatne informacije

**Hana Cirman //** **pr@brumen.org** **// 040 471 458 //** [**www.brumen.org**](http://www.brumen.org)